AgriSA kry nuwe uitvoerende direkteur | Netwerk24
Die raad van AgriSA het Christo van der Rheede as uitvoerende direkteur aangestel. Hy was die afgelope vyf jaar die uitvoerende adjunkdirekteur van die organisasie.
Die skuif volg nadat Omri van Zyl, wat sedert 2015 die uitvoerende direkteur van Agri SA is, aangestel is as die nuwe uitvoerende hoof van AgriSA Enterprises (Edms) Bpk.
Dié nuwe maatskappy sal volgens 'n mediaverklaring van AgriSA op die voedselwaardeketting fokus en 'n wye spektrum kliënte bedien. "Dit sluit onder meer die betrokkenheid, ondersoek, vestiging en befondsing van kommersiële landbouvennootskappe in.
"AgriSA Enterprises (Edms) Bpk bestaan uit hoogs ervare en gekwalifiseerde kundiges wat baie blootstelling en 'n deeglike begrip het van die finansiële, produksie-, logistieke, operasionele en kontekstuele dimensies van kommersiële vennootskappe en ander ondernemings in die kommersiële landbousektor," aldus die verklaring.
Dr. Ivan Meyer, die Wes-Kaapse LUR vir landbou, het die aanstelling van Van der Rheede verwelkom.
"Christo het hom die afgelope vyf jaar gevestig as 'n gerespekteerde leier binne die landbousektor," sê Meyer in 'n verklaring.
"AgriSA is 'n gevestigde en belangrike stem in landbou en sy aanstelling is 'n merkwaardige ontwikkeling."
Hy sê Van der Rheede se aanstelling kom op 'n tydstip wat landbou die land se ekonomiese herstel moet lei.